ORDE do 19 de decembro de 2006 pola que se modifica e amplía a do 31 de xullo de 2006 que regula o réxime de axudas ás corporacións locais para a adquisición de vehículos contra incendios e salvamento en concellos de menos de 20.000 habitantes.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 20/12/2006

A Orde do 31 de xullo de 2006, que regula o réxime de axudas ás corporacións locais para a adquisición de vehículos contra incendios e salvamento en concellos de menos de 20.000 habitantes, estableceu as bases que rexen a concesión das devanditas axudas, e fíxase no artigo primeiro da orde unha contía do crédito destinado a esta actuación por importe de seis millóns de euros (6.000.000 A) de axuda, con cargo á medida 5.3 de Feder, do Programa operativo integrado para Galicia 2000/2006. O crédito destinado a esta convocatoria recóllese na aplicación: 06.07.231A.760.3, dos orzamentos da Comunidade Autónoma de Galicia para 2006.
Dada a existencia de remanente orzamentario na devandita aplicación e no mesmo Programa operativo integrado do Feder, e constatado o importante compromiso das corporacións locais galegas na elaboración dos plans municipais de protección civil, así como as elevadas necesidades detectadas en relación co risco de incendios ou requirimentos de actuacións de salvamento, procede ampliar a contía total do crédito destinado a esta actuación.
Xa que logo, con pleno respecto aos requirimentos da Lei de orzamentos xerais da Comunidade Autónoma de Galicia para 2006 e dentro da aplicación orzamentaria 06.07.231A.760.3 destes orzamentos, e cumprindo os requisitos exixidos pola Lei 38/2003, do 17 de novembro, xeral de subvencións, o Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia, e o Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia,
DISPOÑO:
Artigo 1º
Modifícase o artigo 1 parágrafo segundo da Orde do 31 de xullo de 2006, que regula o réxime de axudas ás corporacións locais para a adquisición de vehículos contra incendios e salvamento en concellos de menos de 20.000 habitantes, que queda redactado como segue:
«A contía do crédito destinado a esta actuación ascende a nove millóns seiscentos trinta mil euros
(9.630.000 A) de axuda, con cargo á medida 5.3 de Feder, do Programa operativo integrado para Galicia 2000/2006. O crédito destinado a esta convocatoria recóllese na aplicación: 06.07.231A.760.3, dos orzamentos da Comunidade Autónoma de Galicia para 2006».
Artigo 2º
Establécese un novo prazo para a presentación de solicitudes ao abeiro desta convocatoria, que será dun mes contado a partir da publicación desta orde de modificación no Diario Oficial de Galicia.
Artigo 3º
Durante este novo prazo de presentación de solicitudes terán plena vixencia os requisitos e condicións establecidos nas bases aprobadas pola Orde do 31 de xullo de 2006, publicadas no Diario Oficial de Galicia nº 164 do día 25 de agosto de 2006. Entenderanse producidas en tempo e forma as solicitudes que co cumprimento dos requisitos establecidos se presentasen ao abeiro da Orde do 31 de xullo de 2006, publicada no DOG do 25 de agosto, agás manifestación expresa de desistencia ou renuncia en contrario.
Disposicións derradeiras
Primeira.-Facúltase o director xeral de Protección Civil para ditar, no ámbito das súas competencias, as resolucións precisas para o desenvolvemento desta orde.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 19 de decembro de 2006.
José Luis Méndez Romeu
Conselleiro de Presidencia, Administracións
Públicas e Xustiza